Nicoleta Madalina Anghelescu

Nicoleta Madalina Anghelescu (født 13. januar 1992 i Targoviste i Dâmbovița) er en rumensk friidrettsutøver som konkurrerer i spydkast. Hun har gull i spydkast fra Balkanmesterskapet i friidrett 2014 som fremste internasjonale meritt.

Idrettskarriere

2013 
Anghelescu deltok i European Cup Winter Throwing 2013, der hun kom på sjetteplass i spydkast med 52,19 meter. Hun deltok også i U23-EM i friidrett 2013, der hun endte på 16.-plass i kvalifiseringen med 49,86 meter, og nådde ikke finalen. Hun fikk sølv under Balkanmesterskapet i friidrett 2013.

2014 
I European Cup Winter Throwing 2014 kom hun på syvendeplass i U23-klassen.

Hun kastet 53,32 meter i spydkast i det rumenske mesterskapet i friidrett 2014, og vant med det både senior- og juniorklassen. Romania konkurrerte i first league i Lag-EM i friidrett 2014, og Anghelescu kom her på tredjeplass i spydkast med 54,79 meter. Hun vant spydkast under Balkanmesterskapet i friidrett 2014.

Hun satte personlig rekord i spyd dette året, med 55,97 meter.

2015 
Anghelescu deltok igjen i European Cup Winter Throwing 2015, og kom denne gangen på andreplass i B-finalen i spydkast i seniorklassen. I Lag-EM i friidrett 2015 deltok Romania i First League (nest øverste divisjon), og Anghelescu kom der på sjuendeplass i spydkast. Romania kom på niendeplass i lagkonkurransen sammenlagt. I juli deltok hun i Sommeruniversiaden 2015, der hun kom på 13.-plass i kvalifiseringsrunden, og gikk dermed ikke til finalen.

I Balkanmesterskapet i friidrett 2015 fikk hun bronse i spydkast, bak Martina Matej og Marija Vučenović.

2016 
I European Cup Winter Throwing 2016 kom hun på 13.-plass i spydkast i seniorklassen.

Hun fikk sølv i spydkast i Balkanmesterskapet i friidrett 2016, kun slått av Eda Tugsuz fra Tyrkia.

2017 
Nicoleta deltok i Balkanmesterskapet i friidrett 2017, og kom denne gangen på sjetteplass med 47,48 meter. Hun vant det rumenske mesterskapet i juli, der hun kastet 50,69 meter. Dette var hennes fjerde nasjonale tittel på rad.

2018 
Hun deltok i European Cup Winter Throwing 2018 i Portugal, og kom der på åttendeplass i B-finalen med 48,56 meter.

Referanser

Eksterne lenker 
 
  Profil hos European Athletics

Rumenske spydkastere
Rumenske mestere
Balkanmestere
Fødsler i 1992